SUPER ทุ่ม 4.79 พันลบ. ลงทุนโซลาร์ฟาร์มเวียดนาม 3 โครงการ เดินเครื่องจ่ายไฟ 30 มิ.ย.62
SUPER ทุ่ม 4.79 พันลบ. ลงทุนโซลาร์ฟาร์มเวียดนาม 3 โครงการ กำลังผลิตรวม 136.72 MW เดินเครื่องจ่ายไฟ 30 มิ.ย.62
14 พ.ย. 2561

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ระบุว่า ที่ประชุมคณะกรรมการบริษัทเมื่อวานนี้ (13 พ.ย.) อนุมัติการเข้าลงทุนในโครงการโรงไฟฟ้าพลังงานแสงอาทิตย์ โดยบริษัทย่อยของบริษัท ที่ประเทศเวียดนาม จำนวน 3 โครงการ ขนาดกำลังการผลิตติดตั้งรวม 136.72 เมกะวัตต์ (MW)  มูลค่าลงทุนทั้งหมดไม่เกิน 4,785.2 ล้านบาท
โดยแหล่งเงินทุนที่บริษัทจะใช้ในการเข้าทำรายการ จะมาจากเงินทุนหมุนเวียนของบริษัทที่มีอยู่ ณ วันที่มีการทำรายการ และ / หรือ เงินกู้ยืมจากสถาบันการเงิน ซึ่งขึ้นอยู่กับสถานะเงินสด สภาพคล่องบริษัท และแผนการใช้กระแสเงินสดของบริษัท ณ วันที่จะมีการทำรายการ ทั้งนี้ กระแสเงินสดที่จะต้องใช้ในการลงทุน จะเป็นไปตามแผนงานการพัฒนาโครงการในแต่ละโครงการ
สำหรับการเข้าลงทุนครั้งนี้จะเป็นการช่วยเสริมสร้างความแข็งแกร่งและศักยภาพในการแข่งขันในการดำเนินธุรกิจ และสร้างรายได้ในอนาคตให้แก่บริษัทได้อย่างต่อเนื่อง เนื่องจากประเทศเวียดนามถือเป็นประเทศที่มีศักยภาพสูงในการพัฒนาพลังงานหมุนเวียน โดยเฉพาะพลังงานจากแสงอาทิตย์และพลังลม และประเทศเวียดนามอยู่ในทิศทางที่มีการเติบโตทางด้านการค้าและอุตสาหกรรม
ดังนั้น จึงมีแนวโน้มการใช้พลังงานเพิ่มสูงขึ้น รวมทั้งปัจจุบันรัฐบาลเวียดนามให้ความสำคัญด้านพลังงานทางเลือกและพลังงานทดแทน และตั้งเป้าให้มีการผลิตสูงขึ้น เพื่อลดผลกระทบด้านสิ่งแวดล้อม และเพื่อสร้างความมั่นคงด้านพลังงานให้ประเทศ
สำหรับโรงไฟฟ้าพลังงานแสงอาทิตย์ทั้ง 3 โครงการ ประกอบด้วย Phan Lam1 ขนาดกำลังการผลิตติดตั้ง 37.62 เมกะวัตต์ โดย SUPER SOLAR ENERGY (HONGKONG) 1 Co.,Ltd. (SSE-HK1) ซึ่งเป็นบริษัทย่อย จะเข้าลงทุนซื้อหุ้น 100% มีมูลค่าลงทุนไม่เกิน 1,285.2 ล้านบาท
รวมทั้งโครงการ Binh An ขนาดกำลังการผลิตติดตั้ง 50 เมกะวัตต์ โดย SSE-HK1 จะเข้าลงทุน 100% มีมูลค่าการลงทุนไม่เกิน 1,750 ล้านบาท และโครงการ Sinenergy Ninh Thuan ขนาดกำลังการผลิตติดตั้ง 50 เมกะวัตต์ โดย SUPER ENERGY(EAST) PTE LTD (SE(EAST)) ซึ่งเป็นบริษัทย่อย จะเข้าลงทุน 100% มูลค่าการลงทุนไม่เกิน 1,750 ล้านบาท
โดยทั้ง 3 โครงการจำหน่ายไฟฟ้าให้กับการไฟฟ้าเวียดนาม Electricity of Vietnam (EVN) มีอัตราการรับซื้อไฟฟ้า 9.35 เซ็นดอลลาร์สหรัฐ/หน่วย มีระยะเวลาสัญญา 20 ปี คาดว่าจะเริ่มเดินเครื่องผลิตเชิงพาณิชย์ (COD) ภายในวันที่ 30 มิ.ย.62 โดยได้กำหนดผลตอบแทนการลงทุนจากเงินลงทุน (EIRR) ขั้นต่ำในแต่ละโครงการไม่น้อยกว่า 13%
นอกจากนี้คณะกรรมการบริษัทยังอนุมัติให้บริษัท ซุปเปอร์ โซล่าร์ เอนเนอร์ยี จำกัด (SSE) ซึ่งเป็นบริษัทย่อย เข้าทำสัญญาซื้อหุ้นในบริษัท พีที ไดร์ว (ประเทศไทย) จำกัด ซึ่งเป็นบริษัทย่อยของบริษัท จากผู้ถือหุ้นเดิม (ผู้ขาย) จำนวน 2 ราย โดยมีมูลค่าการเข้าทำรายการทั้งหมดไม่เกิน 6.38 ล้านบาท ซึ่งจะทำให้ SSE เข้าถือหุ้นเพิ่มเป็น 100% จากเดิม 94.99% ขณะที่บริษัทดังกล่าวดำเนินธุรกิจผลิตและจัดจำหน่ายกระแสไฟฟ้าจากพลังงานแสงอาทิตย์ จำนวน 1 โครงการ กำลังการผลิตติดตั้ง 5 เมกะวัตต์ ซึ่งได้เริ่ม COD แล้ว
 